《隆中》
明代·尹台

言怀卧龙叟，思窥三顾庐。行徒肃车马，遂出襄樊墟。

群山何峻肃�，树木纷萧疏。隆中盘绝险，曲折回行舆。

披莽延邃历，仄趾遵岩圩。攀扪陟中巘，始若承门除。

址迹辨髣髴，径磴交阴渠。浏浏六角井，瓦甓中堙淤。

往事既沉泯，巨庙空翼如。惟昔贤杰人，匡济偃穷居。

躬耕辞乱世，匿景逃空虚。时哉不我与，逍遥乐只且。

岂复慕闻达，意足无愿馀。桓桓汉先主，英略本夙储。

神知既相授，感会风云舒。屡驾讵言枉，数论心已抒。

奇功从此奋，大业同策驱。志存六合抚，力褫群魄沮。

炎命虽中殄，厥义彰简书。咄哉鄙俗士，噆议徒呿嘘。

不观成败理，愚哲并草苴。徙倚当世故，三叹弥愁予。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。